title: Locucions adverbials de manera en aragonés
text: As locucions adverbials de manera en aragonés fan una función d'adverbio de manera y belunas son sinonimos d'adverbios concretos. Manimenos belatras tienen un significau muito mes concreto que estos adverbios.
  
  Bi ha locucions adverbials de manera con a preposición a, con a preposición de, con a preposición en u formadas con duplicación de parolas (fito-fito).
  
  Qualques locucions adverbials de manera pueden fer tamién de locución adverbial de cantidat, a muga semantica no siempre ye clara.
  
  Por fer part d'o rechistro coloquial d'a luenga, muitas d'estas locucions aragonesas han sobreviviu a lo proceso de castellanización y belunas se fan servir encara muito en castellano d'Aragón como muestra d'o substrato lingüistico de luenga aragonés que bi ha.
  
  Locucions adverbials de manera que encomienzan por a 
  Son locucions con preposición a: 
  A caball.
  A escape.
  A boticiegas.
  A monico / a moniquet.
  A caramuello.
  A clapas / a cllaps .
  A cotenas/ a colletes.
  A ficamorro.
  A galapatons / a esgalapatons.
  A garramanchas / a escarramanchetas / a escarramanchons / a escarramaixons.
  A embute.
  A enculicas.
  A entrepuzons.
  A escuchete.
  A espentons / a espientons.
  A esprés.
  A ixena.
  A ixués/ a ixueras.
  A poquet.
  A rastro.
  A redolons.
  A reteculas / a retaculas.
  A retepelo.
  A rota batida.
  A rocegons.
  A rodoldín.
  A samallic samallac / a camasic camasac.
  A sobrefaho.
  A tentons / a tentón.
  A tornachunta.
  A tot estruz. En benasqués tiene una pronunciación con seseyo (/a tot estrús/).
  A trambanades.
  A trancs y a barrancs.
  A trocetz
  A trucs.
  A ultima la fin.
  A unlleta.
  A vecinal.
  A voldregons.
  A vueltas. 
  A l'arreu / a l'arreo.
  A'l drecho.
  A'l siesco.
  A la bimbola.
  A as quatro suelas/ A les quatre sueles.
  A les tustances.
  A o crío.
  A lo guairón.
  A lo torrullón / a estorrull.
  
  A locución a escape se pronuncia ascape y se documenta muito en castellano d'Aragón. A monico y as suyas variants se documentan como part d'o substrato aragonés en o castellano d'o Baixo Aragón.
  
  Unas quantas locucions acaban en -óns: A galapatons, a entrepuzons, a escarramanchons, a espentons, a tentons, a rocegons, a redolons, a voldregons, ecetra. A locución adverbial francesa à tâtons significa a tentons. As locucions adverbials acabadas en -ons se retroban en catalán, occitán y francés.
  
  Locucions adverbials de manera que encomienzan por de 
  Son locucions con preposición de:
  D'amagatons.
  De baldes.
  De bislai / De rabirón.
  De buen emplaz.
  De cabo a'l men.
  De culs / de culas.
  De firme.
  De malas trazas.
  De man a man.
  De morros / De grapas / De bocadients.
  De raso / de to(t).
  De reculas.
  De rutina.
  De propio.
  De puntetas.
  
  As locucions de raso y de tot son un eixemplo cheosinonimos en aragonés, a primera ye aragonés occidental y a segunda ye aragonés oriental.
  
  Locucions adverbials de manera que encomienzan por en 
  Son locucions adverbials que encomienzan por en:
  En calcanyetas / En carcanyetas / En carcanyetes.
  En cueros.
  En chunto.
  En guinya.
  En manguetas/en mangas de camisa.
  En pagas.
  En peso.
  
  Locucions adverbials de manera que encomienzan por por/per 
  Son pocas as locucions adverbials que encomienzan con a preposición por/per: 
  Por fuerza / Per fuerza.
  Por demás / per demés.
  Per res.
  
  Locucions adverbials de manera que encomienzan por sin 
  Sin remision.
  
  Atras locucions adverbials de manera 
  Bi ha locucions adverbials que no presentan preposición:
  Cutio, cutio.
  China-chana / chino-chano.
  Fito-fito / fito a fito / fit a fit.
  Lusco-lusco.
  Poquet a poquet.
  
  Fito-fito se documenta en o castellano d'o Baixo Aragón y en o catalán d'o Matarranya como muestra d'adstrato aragonés.
  
  Referencias
  
  Bibliografía 
   BARCOS, Miguel Ánchel, El Aragonés Ansotano: estudio lingüístico de Ansó y Fago; Gara d'Edizions. Zaragoza, 2007.ISBN 978-84-8094-058-0 p 64
   Lozano, Ch., Saludas, Á.L.: (2005). Aspectos morfosintácticos del belsetán. Zaragoza: Gara d'Edizions - IFC.
   Chabier Lozano Sierra: Aspectos Lingüisticos de Tella. Aragonés de Sobrarbe (Huesca). Gara d'Edizions - Prensas Universitarias de Zaragoza - Institución Fernando el Católico. 2010.
   Maria Luisa Arnal Purroy: El habla de la Baja Ribagorza Occidental: Institución Fernando el Católico, 1998,
  
  Manera
  Locucions de manera